Fil-15 ta' Ġunju 2017, l-ambaxxaturi tal-UE kkonfermaw f'isem il-Kunsill il-qbil informali li ntlaħaq mal-Parlament Ewropew dwar il-proposta għal regolament li jemenda r-regolament 1030/2002 li jippreskrivi format uniformi għall-permessi ta' residenza għaċ-ċittadini ta' pajjiż terz. Ir-regolament ta' emenda jistabbilixxi disinn komuni ġdid għall-karta ta' permess ta' residenza, biex jitjiebu l-elementi ta' sigurtà tagħha sabiex tiġi evitata l-falsifikazzjoni. Il-karta attwali, li ilha fiċ-ċirkolazzjoni mill-1997, ġiet kompromessa minn inċidenti serji ta' falsifikazzjoni u frodi. Wara din il-konferma tal-qbil, it-test ta' dan ir-regolament ser jiġi ppreżentat lill-Parlament Ewropew għal vot fl-ewwel qari u sussegwentement lill-Kunsill għall-adozzjoni.